khistorydata/jeongjo-sjw-relations huggingface dataset:
정조 23년 · 강
命鴨島蘆田嚴禁加耕其已墾收稅之歸於浮費者推給貢人使之補缺土豪預買草薍之弊亦爲禁斷貢人等所懷加用事貢價都下事及義盈庫貢人遺在分錄等事竝置之
정조 23년 · 목
備局啓言項於詢瘼時鴨島契貢人所懷代土劃給加用上下酌定都下等三條義盈庫貢人所懷遺在分錄舊遺在次次計減或增價變通等兩條待該堂還朝稟處事草記批旨內諸條待戶判上來草記事命下矣問于戶曹判書趙鎭寬則以爲鴨島契人所懷中代土區劃誠無其路但餘存蘆田每爲居民之侵墾年增歲加其數夥然到今雖難陳廢此後則嚴禁加耕之患若其已墾而收稅者輒歸於監刈浮費竝爲推給於貢人使之補缺其外亦多土豪之預買草薍其弊日滋禁此兩條則雖不代土庶有實效加用事非但事係年久近歲以來每有遺在遺在元不盡推則加用豈可追償至於貢價都下事雖有長木契之例長朩自是貿取之物而草薍則旣有島產故兩契都下時不爲竝論伊時定式亦自有見依前置之爲宜義盈庫貢人所懷中貿蠟遺在以舊遺在分錄事無論某貢每當新舊貢換易之際或以舊貢遺在歸之於分錄以爲次次計減之地而此貢新募未久舊貢遺在尙未畢減以此分錄不害爲闊狹之道至於增價云云元定蠟價每斤爲一兩三錢而戊戌年間因該貢人之所懷每斤增價五錢曾未幾何又有此訢其習固已可駭而且蠟價高低元無一定何可偶因一時之踊騰輒施前後增價之擧乎此則置之爲宜云矣鴨島契人之每年詢瘼時輒以代土區劃與加用上下爲說者極爲屑越而廟堂之申飭該曹該曹之一味因循無以示信於民而今此所論自有所據可折渠輩之言居民侵墾土豪預買等弊已往雖無論從今以後隨其所犯令契人卽訢該曹以爲嚴法重繩之地年久加用雖曰數多目下遺在旣不盡推云月計歲計自可相當竝與浮費推給事而依此施行至於都下一事事情果與長木契稍異置之此後則如有他弊之可以矯捄者許其陳瘼今此諸條切勿更陳事嚴飭分付義盈庫貢人遺在分錄不無比例之可據蠟價增給實有後弊之難防亦竝依施之意請分付該曹允之
정조 23년 · 강
推諸道道臣京畿進臣越俸一等
정조 23년 · 목
濟州防禦使曹命楫以所管三邑倅農務册子上送馳啓敎曰遠如濟州已上來而一二道外尙無皀白此亦紀綱所在諸道道臣推考其中京畿道臣越俸一等
정조 23년 · 강
飭陝川被燒人戶援例顧助
정조 23년 · 목
慶尙監司申耆以陝川民家三十三戶延燒人命一口燒死馳啓敎曰援例顧助期於斯速奠接事回諭
정조 23년 · 강
命假引儀林貞鎭李命翼拿處分揀
정조 23년 · 목
因拿處傳旨有是命
정조 23년 · 강
命以明日設翰林召試及三日製仍令儒生待開門待令
정조 23년 · 목
春秋館啓言翰林都堂會圈已爲完圈召試請以今初十日依例設行允之敎以三日製同爲試取處所依人製例爲之事分付該房○敎曰近日日氣甚熱明日當差早設場儒生待開門待令
정조 23년 · 강
命諸道監兵水使及守令邊將兼銜依別單施行
정조 23년 · 강
尙州幼學李齊華疏陳農務及漕倉之弊批令廟堂稟處
정조 23년 · 목
疏略曰農政全書自古傅授良法刊出此書廣布中外則爲務農之一助抄出貧殘難保之民分授於富戶稍實之人授田土助種糧則當年內已無身役還上之艱而行之數年能自樹立如是而猶有逃流之弊則所授富民之厭薄可知也其身役還上移徵所授之處則富戶之容接貧殘殆同春內之人矣國內堤堰無邑無之而堙塞乾涸且下洑之禁上洑已成痼弊可合開洑處一竝開洑則實爲民國之幸矣甘藷之種最宜救荒廣布諸道實爲補穀之一助矣一自康辰年嶺南稅穀之以嶺民嶺船之運納以後六十餘船之改造改槊無年無之元定株數之外濫斫不啻爲三四倍故左右沿封山今焉童濯且千餘石船主沙格俱是農民生手之故臭載之患勢所不免無寧漕倉依舊仍置只使京江船人曳船下來於各漕倉分載以納則判異生手可免頻頻致敗之患六十船隻分定三隊各自其隊另加檢飭亦或有臭載則令當該隊二十船竝力備納則嶺民自歸安業封山松濫斫之弊該邑民再徵之患可竝除矣批以所陳多有可用之語許令廟堂粘啓稟處
정조 23년 · 강
詣春塘臺行皇壇望拜禮
정조 23년 · 목
具翼善冠黑圓領袍乘輿出宜春門降輿詣版位行禮訖乘輿入宜春門御暎花堂
정조 23년 · 강
召見皇朝人子孫及忠良子孫于暎花堂
정조 23년 · 목
左議政李秉模右議政李時秀與諸備堂偕入未及登筵予曰原任大臣之同參賓對卽是故事且有年前飭敎則無難闊略豈不萬萬慨然乎侵旱勞動臨殿召接原任大臣旣入闕中登筵承候分義當然況有前後下敎而恬若已忘不爲遵行者寧有如許事體乎且原任亦兼備局都提擧則亦當隨入於賓對設欲不參於賓對之稟事則問候後仍請先退猶之可也竝與入侍承候而不爲之者雖似微事實關事面豈可這這飭諭每每提醒乎事甚駭然如此賓對不欲爲之大臣以下卽爲退去此筵敎亦使沈判府事知之
정조 23년 · 강
命左議政李秉模右議政李時秀判府事沈煥之勿待命
정조 23년 · 목
政院啓言卽者議政府錄事來言左議政李秉模右議政李時秀以爲嚴敎之下萬萬震懍走伏金吾門外恭俟鈇銊之誅云仍納命召何以爲之敎以禮讓是先具僚尙然況卿等乎原任雖推遜卿等之不能據例同入以致臨筵提醒而且況此例曾有提敎者乎勿待命事遣史官傳諭仍傳命召○又啓言左議政李秉模右議政李時秀又使錄事來言嚴敎荐降罪負愈著雖伏奉勿待命之敎仍爲泥首惟願嚴誅之遄加云仍納命召何以爲之敎以此亦酬應勿待命事遣史官傳諭仍傳命召諸堂退去○又啓言中樞府錄事來言判府事沈煥之以爲嚴敎之下震懍惶隕無地自容走伏金吾門外恭俟鈇銊之誅云敎以原任之嫌輕承候之義重則中書故事未免因卿作撤甚非所望於卿者況舊例修擧飭諭未久則便復拋置卿等事萬萬未安然而胥命體重勿待命事遣史官傳論○又啓言判府事沈煥之又使錄事來言愚昩之極輕重倒置提誨愈勤罪負愈著勿胥有命轉益靡措仍爲泥首惟願嚴誅之遄加云敎以勿待命事更遣史官傳諭
정조 23년 · 목
敎曰戶房承旨與禮曹堂上戶曹郞廳依定式馳詣宣武祠奉審摘奸以來
정조 23년 · 강
命左通禮李尙友令該府拿問嚴處
정조 23년 · 목
望拜禮時啓請失措也
정조 23년 · 강
命兵曹判書金文淳推考參議朴奎淳重推佐郞金啓河先汰後拿
정조 23년 · 강
命宣傳官趙▣梁埉尹敏東李載弘李勉植汰去兵曹判書金文淳越俸一等
정조 23년 · 목
軍兵解嚴標信不卽擧行也
정조 23년 · 강
命刑曹佐郞尹光孚汰去仍以決獄積滯飭諭大臣
정조 23년 · 목
敎曰特敎使之發牌待令則以下位佐郞入送其中右位蔭郞爲先汰去與未差之代令該曹口傳差出而昨年以後許多罪人之覆檢成獄者不爲完決乃於提飭之後近始遂日會推如彼悤猝之際何暇念及於要囚服念之義乎此外諸道錄啓査啓之未回啓京囚月六推之抛置者雖欲一齊擧行於齋日前徒爲欠詳而已凡獄囚之每五日錄啓也前一日大臣之看詳猶有署事之遺制則其間何無一言致察致煩憫旱坐齋時酬應者庶官且不然況昨今年爲下位大臣及獨相之大臣事豈不萬萬慨然乎勞逸之倒置姑捨是今番若無特敎提飭不知何時決獄尤豈不寒心近因旱甚不敢自逸第欲勞力判決而事面則不成說
정조 23년 · 강
改差平澤縣監韓用謙以兪殷柱代之口傳也
정조 23년 · 목
敎曰拿處守令改差令該曹口傳差出
정조 23년 · 강
命宣傳官李身敬望筒勿施推兵曹判書金文淳承旨沈象奎
정조 23년 · 목
因承傳宣傳官望單子敎以李東善加出則當依右相擧條陛實而又何差代乎李身敬望筒勿施似此微事不遵定式當該判堂推考捧納承旨亦爲推考
정조 23년 · 강
命內三廳將守門將及各門入直將官點下者外自新番從次第輪直
정조 23년 · 목
因兵曹內三廳將及守門將番單子敎以點下者外至二十一日新番從次第輪回入直如有代入之事則以出番最久人代入而其後番單子書入時各日入直人名下懸註書入事分付○因兵曹集賢門把總弘化門銅龍門哨官番單子敎以點下者外至二十一日新番從次第輪回先銅後弘入直如有代入之事則以出番最久人代入而其後番單子出入時各日入直人名下懸註書入事分付
정조 23년 · 강
楚山府使宋祥濂疏陳糴弊賜批下廟堂稟處
정조 23년 · 목
疏略曰臣所叨之邑以邊地之故征賦至薄無他民弊之可言而最是還穀益增民戶滋縮實爲切急之痼弊也臣於昨冬赴任之時捧糴方張民情遑急缾罌已竭則竄身遠逃便作例俗無以禁止隨之以侵隣徵族而稍饒之戶均被其害噫催科之際何邑不然而豈有若是之甚者乎迄至歲末僅爲畢捧而一戶所納之數折米爲十七石以上殘獨之戶亦過十石此上農夫一年力作而不可得者也由是之故民口耗縮之弊楚山爲尤甚謹稽邑籍所載民戶爲一萬一千有餘自數十年前漸以減損卽今見存之戶爲八千有餘而除四鎭所屬二千八百餘戶則屬於本府之民不過爲六千餘戶就其中有父子兄弟及傭賃寄寓之同室共㸑而各爲入籍者便是以口爲戶又有無業無依雖有身有家而無異傭丐者邑例稱之以等外戶竝與烟役而蠲免隨其自願略給種糧使得鋤耕合計同家各籍與等外之數爲三千六百餘戶此不足以戶口言若其居必主戶身有恒業當入於五等還分之列者僅爲二千七百戶零而冬春輪疾之後絕戶又近二百還餉則折米爲五萬一千三百九十石零而當年分給條爲四萬三千二百五十餘石則留庫只爲八千一百餘石矣今以四萬三千二百石之折米分排勒給於二千五百餘戶之民則其多寡之不相稱當民力之無以堪支當何如今若任之而已則自兹以後民戶之日縮又何可量其所矯捄之方亦無別般措畫惟當減其還分使民與穀相當而無至太過耳邊地多儲誠爲非計而本邑民情雖在常年每於輪倉之後百室如洗無論貧富以還爲命如或猝遇災歲則移粟就食兩無其道留庫八千石之數將無以塗抺於還賑之接濟水旱之備亦不可不念今若於各衙門還分條中限八千石添作留條又曾在癸丑道臣以本府火稅之不足啓請加分取耗以爲給代者七千石而再昨年以還分之太多三千石則還作留庫四千石則依前還分矣此亦竝爲還留則合元留八千石恰爲二萬石之留庫只以三萬石爲分給而每歲耗條隨卽發賣使無仍分積增之弊則分給之頗減而擔負少弛留庫之稍多而備䂊無虞方便之道惟此而已且道內野地及沿海各邑間或有穀簿太少之處至有加分之請於巡營者雖以再昨年昌城寧遠孟山等邑還穀移換事言之或換全留或換半留數爲累千石而分受之邑未聞有弊今以本邑加留條一萬二千石相換均排於穀少諸邑則一邑所受多不過爲千石內外設或有弊豈至如本邑之偏甚乎且況邊圉民情務在安息衙門穀名本爲需用而多積於邊地則參以利害之實其得失果何如哉曾於春初面議於道臣繼以狀報幸得從長變通之題故曉諭還戶使之安意奠接而還分排巡中稍減元給之數以待營門之啓聞後處分矣道啓以給代條四千石之姑先還留爲請而廟議靳許只令分授於各鎭給代以爲減穀之道是則非但邑無所益鎭亦不願如是之除荏苒時月分給亦旣過半而畢分前區處計已無及到今還民之缺望反不如初不議到之爲愈矣伏願將臣疏本下廟堂稟處卽速變通批以糴多爲弊如彼則當減糶以保民下廟堂草記稟處待下批騎撥知委俾無不及時之歎然而民戶之加聚在於擧行之能否各別着意也
정조 23년 · 강
命平壤府燒戶着意顧助
정조 23년 · 목
平安監司韓用龜以平壤府民家失火三十八戶燒燼馳啓敎以前狀纔徹又有此啓無論被燒多少矜惻則一也嚴飭道臣着意顧助而凡係禁火之方各別惕念事嚴飭道臣
정조 23년 · 강
命南原等兩邑燒戶各別賙給斯速奠接登聞遲滯委折査實論罪
정조 23년 · 목
全羅監司李得臣以南原府民家失火一百九戶燒燼長水縣民家失火三十三戶燒燼馳啓敎以兩邑被燒民戶至於百四十餘戶之多聞甚驚惻去月念間失火今於近二十日之後登聞烏在其水火報聞之意乎其遲滯委折査實後營邑間草記論罪應式外別加賙給其中小殘獨戶如有身役蕩滌嚴飭邑宰斯速奠接後形止報廟堂以爲草記之地事卽爲分付
정조 23년 · 강
命時囚李尙友削職放送金啓河付過放送韓用謙姑放李膺福勘放
정조 23년 · 목
因尙友囚單敎以身爲通禮莫重望拜之禮以致啓請之失措駭然甚矣削職放送○因啓河囚單敎以付過放送○因用謙囚單敎以姑放待開坐時還囚捧供○義禁府以時囚李膺福杖六十收贖奪告身一等放送啓允之敎以律官同律
정조 23년 · 목
義禁府啓言時囚成海應從重論杖一百收贖告身盡行追奪鐵原府豐田驛從三年定配允之敎以如有功議各減一等
정조 23년 · 강
秋曹以律官金景璹決杖汰去啓
정조 23년 · 목
該曹啓言因義禁府時囚李膺福照律放送草記律官同律事命下矣當該律官金景璹決杖六十後汰去
정조 23년 · 강
以吳載徽爲御營中軍
정조 23년 · 강
命楚山府火稅條以加分耗劃給事自今年置之飭道臣以減糶便民之方從長措劃後狀聞
정조 23년 · 목
備局啓言楚山府使宋祥濂上疏批旨內下廟堂草記稟處事命下矣取見其疏本則以爲本府還穀崴增民戶滋縮一戶所納折米爲十七石殘獨戶亦過十石民戶爲一萬一千有餘漸以減損今爲八千餘除四鎭所屬二千八百餘戶則本府之民不過爲六千餘計除同家各籍與等外戶三千六百餘則當入五等還分者僅爲二千七百戶冬春輪疾後絕戶又近二百而還餉則折米爲五萬一千三百九十石而分給條四萬三千二百五十餘石留庫條八千一百餘石分排勒給民何堪支今若於各衙門還分條中限八千石添作留條癸丑狀請加分四千石亦爲還留則合留庫恰爲二萬石只以三萬石爲分給而每歲耗條隨卽發賣本邑加留條一萬二千石相換均排於穀少諸邑則一邑所受多不過千石內外設或有弊豈如本邑之偏甚爲辭矣該府還弊頃因道臣狀啓及報本司辭緣再次覆啓矣該府若只以留庫之少請其加留道臣亦以他邑留多條請其換錄則已許於他邑者何可斳持而其所爲說穀則換錄欲以其移分之耗條又爲換錄於該府火稅條安有如許苟且彌縫之救弊乎所謂癸丑狀請加分四千石其時該府使以爲本府火稅漸縮年年白徵民之逃散職由於此而每年旣有地部耗條作錢穀無漸滋之慮請得加分以耗而代火稅則流民謂可還集屢報不已此所以爲之狀請也今欲還作留庫則火稅條所當從長變通而乃反移疾於他邑之不足換取其耗於該府元分給之中者不成事理前此覆啓之連爲防塞誠以此也今此疏陳雖如此區區愚見與前無異大抵近來營邑曾所質言於朝廷而無難違越者比比有之該府事不幸近之該倅藉曰此是前人之事非吾所知云爾若然則何不還出火稅而必欲取於還耗乎分付道臣如有可換之邑則從長換錄而該府火稅條以耗劃給一款自今年置之之意請一體分付允之敎以嚴飭道伯要以減糶便民之方從長措劃然後狀聞
정조 23년 · 강
命宣傳官鄭繼周及在外者竝口傳相換
정조 23년 · 목
因監軍單子敎以兵曹朗廳未差之代口傳差出宣傳官鄭繼周及在外者口傳相換
정조 23년 · 강
勘放時囚李寅來遞差承旨兪漢寧
정조 23년 · 목
義禁府以時囚李寅來杖一百收贖告身盡行追奪放送啓允之敎以如有功議各減一等而昨於照律草記功議不爲提敎尙無徵稟定式之意果安在哉該房承旨遞差若此其前必有如許之歎卿其溯考草記
정조 23년 · 강
以洪樂莘爲咸悅縣監口傳也
정조 23년 · 강
遞承旨李祖承柳相祚以洪義浩金翰東鄭尙愚爲承旨竝前望也
정조 23년 · 목
祖承不爲仕進命與在外承旨許遞前望單子入之
정조 23년 · 강
諸承旨持公事入侍于誠正閣召見刑曹判書趙尙鎭參判金熙朝參議丁若鏞戶曹判書趙鎭寬有司堂上李書九
정조 23년 · 강
命吏曹行公堂上竝推考
정조 23년 · 목
承旨洪義浩啓言各司草記批旨之下各司吏隨卽謄頒例也而今因吏曹草記事査問則初九日所下守令催促草記批旨初不謄去以致擧行之稽滯事極駭然該吏自本院科罪而常時不能察飭之失不可無警請吏曹行公堂上竝推考從之
정조 23년 · 강
命兩西各邑勅需錢依定例會減事指一行會
정조 23년 · 목
谷山前府使丁若鏞啓言海西支勅文書方張磨勘而戊申定例不無疏略有難依據故各邑文書磨勘之際或有參差之弊且丙辰勅奇時各種應入各邑無不措備而勅行停止之後惟修理丹責之價略許會減其外各樣雜物只令營勘而不許京勘故各邑勅需錢會在之數不免有虛留而丙辰措備之物今番支勅時率多不用者下記旣不可疊施則營邑相持添削難於得中臣意則定例中各邑一勅需分定之數旣已裁酌而劃給者也揆以事面一番劃給之後監營之不問出入實合信令之道今番支勅時茶啖等物雖有除減者區別熟正與否折半或三分一會減則所除之數不甚夥然而丙辰未勘之簿以此補用恐爲合當各邑支勅文書毋論京勘營勘都不擧論而只以定例劃給之元錢全數會減則設有若干加下在各邑實爲簡便除弊之道故敢達矣敎曰爾旣新從支勅之邑上來右相亦以遠接使必知事情出擧條啓下後與右相商議從便指一行會兩西俾無勘簿前未及之弊明日以後値齋不必更爲稟處使之直爲分付
정조 23년 · 강
命椒島屯牛革弊事令司僕寺草記回啓
정조 23년 · 목
谷山前府使丁若鏞啓言臣在海西時椒島屯牛事旣有所聞故敢達矣當初設鎭時募民入耕給牛幾頭使之蕃息而中年以來自司僕計牛徵犢按年添數每一隻十五兩式作錢以來而甲辰冬牛案不過四十七隻矣昨年案錄爲二百二十一隻載錄於島民十一名之下每名責牛二十四隻其實民無一名之生存牛無一隻之見在徵隣徵族蔓及陸地故監司李義駿自備錢數千兩欲贖一島之牛有志未就今若下詢該寺使之往復該道從長革弊則不但一島之蒙惠西沿諸邑之民擧將免蔓及之患矣敎曰向於海西所在御廳牛亦有如許之弊有決處者出擧條令該寺草記回啓以爲除弊之地
정조 23년 · 강
命故判書具庠承襲封君後用此例
정조 23년 · 목
敎曰故重臣三年已過云前欲下敎而未果功臣嫡長之資至二品例爲承襲封君而在於侍下則追封於當爲之時近聞左承旨家有延原君已例因此又聞有故判書申昉家可據之事云而不在他求重臣家綾南事爲的證故判書具庠承襲封君今日政下批俾及於題面之前此後似此地處皆用此例而大臣提稟後分付下批事載之勳府謄錄
정조 23년 · 강
判府事沈煥之陳箚請譴賜批
정조 23년 · 목
箚略曰樞銜雖云散秩籌局猶爲兼帶則原任相臣參登賓筵蓋有古規而臣實今世之人耳目所覩記者不過乎習俗相循之近例也乃者春苑望拜益興風泉之惑懷法座召接將諭雲漢之憂思是誠諸臣左右對揚不遑啓處之時而臣則愚昧無知旣拋西樞之故事仍闕承候之常禮趑趄文陛之外猶然未覺其爲罪矣及伏聞筵敎董之以事體戒之以義分臣於是茫然如失厥躬怳然若醒一夢鳴呼聖人之一言可以和庶官而貞百度矣況夫胥命之批荐下憫覆之敎逾勤譴不用威罪反邀恩則臣燈懼伊日之瀆擾益彰此生之辜負雖不敢不退伏私次恬若無事然而其心則震恐踖踧如無所容此際又伏奉傳敎下者以秋曹庶獄之經歲滯案歷擧事例飭厲臣等辭雖溫厚威於鈇銊擎讀未半惶汗浹衣臣實爲下位大臣則寧能耐受此敎而自恕其罪乎伏乞亟令鐫臣之職仍命勘罪批以原任大臣之輪入次對受敎定式昭載文獻若値動駕殿座之時身入闕中則登筵承候未嘗以原任自異於時任且況修明之飭論屢及於筵席卿等之不能遵守大是未安處一律諸囚之行檢而未完決以致經年滯獄者近所初聞之擧五日錄啓之時不能提飭亦豈非卿等之責乎日前筵敎意在董勵非忽於敬禮卿須安心仍敎曰此批答遣史官傳諭
정조 23년 · 강
左議政李秉模陳箚請譴賜批
정조 23년 · 목
箚略曰臣荷不世之洪造昌匪據之重任涯分溢矣寵祿極矣區區寸忱豈不欲强僬僥之力圖溳埃之報而手與心違愆隨事積一日二日無往非罪黃扉地望雖樗櫟之最下靑瑣班聯以粃糠而在前尋常故事之不擧責宜在臣修明舊例之莫遵罪當歸誰此已萬萬難贖而伏況有國之政莫大於刑獄竊覸聖明御極以來重司寇之長比冢宰之職愼簡而不輕授久任而責成效閱奏當而服念累日判査案而宮燭頻跋哀敬之念欽恤之德草野疏逖之臣尙亦莊誦而感歎臣乃矇不察飭致使當決而不決當推而不推不但許久罪囚不生不滅宛轉於牢犴桁楊之間而畢竟臨急會推於飭責申嚴之後逐日煩徹於齋居不遠之時一則臣罪二則臣罪伏乞亟令攸司議臣辜負之律批以判府箚批略言之卿等事豈不慨然乎若此則具僚之違越受敎何以董正至於京外獄案委積事緣卿等之任他七晝七夜未免替勞當此憫旱之時勞力勞心予則還自以爲無妨大抵雨暘之適宜亦未必不關於上下之各修其工執此以究未知卿等之心謂何竊爲卿等深惜之卿其安心視事仍敎曰此批答遣史官傳諭
정조 23년 · 강
右議政李時秀陳箚請譴賜批
정조 23년 · 목
箚略曰臣之昌肅恩命今已十有四日矣無一言敷奏無一事猷爲殆若置一偶人於班聯之間貽辱淸朝莫此爲甚噫全昧禮讓之風漫負承佐之責昨日之事臣實知罪伏況栽聖上恤獄愼刑之盛德至意二紀如一日而如臣無似猥玷重任上不能對揚明命下不能董飭攸司致使憫旱之時庶獄多滯齋居之中飭敎屢勤瘝廢之罪新叨已驗慢忽之責下僚尤重臣之憒不堪任卽此益著伏乞亟降威罰批以左相批言之卿其安心視事仍敎曰此批答遣史官傳諭
정조 23년 · 강
副修撰尹益㤠陳疏請設祈雨祭賜批
정조 23년 · 목
疏略曰臣向叨館職適値豹直之日聯陳短箚其時承宣謂有飭敎初不經稟威喝館吏郞地還給臣以堂箚事體與他自別勿論可言不可言決不可以承宣之擅自退却據理言之再三往復終不回聽臣於是計不獲已陳章徑出至承置對之命終被不敍之典蟄伏頌愆纔過數日恩敍旋下除旨繼降惑激榮寵何以得此弟伏念堂堂論思之列壞了箚體始自臣身則其爲玷名器而辱淸選更無餘地伏乞鐫臣名於瀛錄方當我聖上宵旰憫旱之時區區愚衷不能自已敢此尾陳蓋通歲穡事之告歉皆由於始旱終澇而今此移秧之及辰久切惜乾之輿望南畝之憂容有極哉臣竊以爲山川圭璧務積誠意則仁愛之天冥應必有其在爲民重農之道宜有所靡不用極何可常例之膠守以致處禱之差晚耶伏願下詢有司之臣亟行祈雨之擧批以以今夙夜望雨之心何待疏請而先令畿邑始之者蓋以備例則近於瀆䙝分行則或可專一也畿伯狀本來到可以知擧行之如何京中則令該曹問于大臣稟處
정조 23년 · 강
咸鏡監司具㢞陳疏自引賜例批
정조 23년 · 목
疏略曰臣卽因邸報得見諫長申獻朝疏本以向來李東馨衛將擬望事盛加論斥至以駭惑沸鬱爲辭仍以捧現告嚴勘爲請其時西銓郞臣也臣誠震懍媿懼莫省攸措噫伊時擧擬雖是閑漫之職而若如諫臣所論則自歸於全沒難愼肆然創擬之科此實居銓者莫大之罪也伏乞亟削臣職
정조 23년 · 강
命吏曹判書洪良浩參判李書九違牌勿爲呼望
정조 23년 · 목
良浩書九違召敎以由限已過又何違牌與參判更爲牌招違牌勿爲呼望坐齋隔日何敢以銓堂事煩浼乎更或煩稟該房當嚴處
정조 23년 · 강
有政吏曹判書洪良浩進
정조 23년 · 목
以高宅謙爲司諫李垿爲獻納徐有聞爲校理李冕膺爲左尹故判書具庠贈綾完君
정조 23년 · 강
命東南蠶室每年種桑株數內司修報備邊司仍令畿伯廣留考察審視
정조 23년 · 목
備局啓言頃因楊州幼學安聖鐸農書册子本司草記批旨內蠶室種桑事卿與道臣守臣往復論難別立科條後草記事命下矣卽見京畿監司李在學所報則以爲楊州牧使牒呈內東蠶室摘奸則桑田中多屬農圃者量付一坪之內桑田與農圃相錯如繡明白定界實無其路且桑田中有作舍居生者及犯耕起墾者故桑木種植不過籬邊田畔稀疏莫甚爲先以量案所付桑田長廣民家戶數冒耕作數桑木株數區別修成册桑直元額二十二名內一名物故未代定而桑直代定例自內司出帖故都桑直俾卽望納差出而蓋聞蠶室居民創設洞契桑田中作舍起墾者處收捧稅錢九十五兩內二十兩則稅納四兩則以絲價納于本司又於該次知遞易時禮錢三十兩備納而一年內雖二三次遞易每每備納如有用餘則作爲洞中遺物以用於春秋植桑所需桑木則不無種植土地則捧用稅錢而桑田中耕作與作舍又爲夥然今欲遍種桑木則當就耕作之田次次播植而此非本邑所可擅齗農圃之互相雜錯亦未知其故此則仍以置之養桑之法剪除舊柯然後新枝茂盛而此則以其公桑莫敢剪枝元株不長舊枝成棘自今爲始每年夏月伐其舊枝之可除者一如私養桑之法則必有其效春秋植桑之節求覓桑木難保多得種葚一款最爲要道欲務廣植莫如種葚故爲先嚴飭於桑直等處待桑葚成熟另加收聚以爲播植之地春秋植桑亦爲着實擧行之意申飭而自本州各別察飭計料果川縣監牒呈內南蠶室桑田長廣詳細尺量桑木株數一一摘奸後捧稅等節桑直名數幷修成册上送桑田中起耕爲三十一日耕稅錢六十一兩二錢民家爲八十五戶稅錢十四兩一錢加稅錢六兩二錢五分合錢八十一兩五錢五分一從癸丑年內司踏印文書定數桑直本爲二十二名而十五名移入長樂隊只有七名守護等節恐涉單弱限十餘名加數充定恐不可已而桑田近處閑丁絕少方以爲悶桑葚播種正當其時待其成熟使桑直輩多數收聚後監董播種計料許大桑田方列排鋪頗能成樣而但年久老桑壅腫離奇葉未能抽茁者十居其半今若就其尤甚處略加伐揚之擧以求柔桑之新則當有峻茂之效云東南蠶室植桑禁養桑直差定等節自是內司主營故營邑初不相干矣今番下敎之後營邑之句營擧行不容少忽今以兩邑報辭及成册見之東蠶室則案付桑田長一千一百餘尺廣四百餘尺而農圃田處處相錯無以區別又有民家四十五戶及私田之爲三十餘日耕又有民家八十五戶於田邊而桑田境界旣闊就其空地及陳土廣加播植則當有鬱密之效東蠶室新舊桑木三千九百餘株南蠶室舊桑木一千八百餘株今春新植不能計數而無剪除養護之事故元株不長舊枝成棘自今每於夏秋之際剪其可剪之枝則可期茂盛桑直則東蠶室元額二十二名內一名未充南蠶室元額二十二名內移去軍案者十五名姑未充代弟元額未免太多當此閑丁難得之時減其額數未知何如而至於播植一節每年二三月九十月間移植稚木五六月間摘葚播種而桑直每一名植木幾株播葚幾許每於當節使都桑直修報成册於本官自本官轉報巡營自巡營以考勤慢若有無實則當該桑直監色等從重懲治以爲定式則似有永久之效東蠶室農圃定界私田禁耕事惟在本司知委爲辭矣月前自本司分遣郞廳東南蠶室一體摘奸仍採事情則栽養等節南蠶室大勝於東蠶室南蠶室桑直二十二名內十五名移去軍案東蠶室則桑直名數僅存十名而今以該邑報辭觀之則元額二十二名內一名未充云似於其間漸次充補而然矣而處蠶室旣奉飭敎申嚴禁護則各二十二名元額謂之不足則可也謂之太多而減其額數未知其爲可不但栽播之役有非數少桑直之所可擔當近京柴貴之地許多潛䂨之弊亦何以輪回守直另加禁斷乎一從元額卽速代定之意分付道臣向聞南蠶室都桑直所告則本官使渠自得代定而十五名閑丁實無以自渠望納且桑直之役自是本村世傳之役雖或求得閑丁於他洞禁養之節他洞之人無以擧行云言雖煩猥事理卽然以此意竝爲分付至於二三月九十月間移種稚桑五六月間摘葚播種等事及夏秋之際剪伐舊枝等事一依所報施行而第念都桑直之每年修報其栽播形止於本官自本官轉報巡營考勤慢懲治外似有效而旣自內司次知又自營邑主管則日後爲弊之端難保其必無且以摘奸言之則雖於本司郞廳之行慮或生弊每切戒懼之心況旣有內司摘奸添之以本官或監營摘奸乎從今以後每年自內司以其栽種幾株及播葚形止報于本司自本司間以二年十月內摘奸草記則連年栽種之株數播葚之形止可以按驗而旣有宮府一體之義可無令出多門之弊以此定式東蠶室定界及私田禁耕等事事多掣礙見今空地亦不患其無土可種桑桑之爲木又異他樹邱塍阡陌無處不可無論農圃田與私田請竝令依前置之允之敎以此後道伯巡行必也考察聞廣留亦足管檢云而多官互察反或有爲弊之端大抵任其拋置也故不能收拾廣留奉審往來之路亦必留意審視若或不勤則狀聞時一體論列事分付畿伯廣留
정조 23년 · 강
命畿邑祈雨祭視緊歇設行仍命祈雨得雨農形文書雖値齋日依例出納
정조 23년 · 목
京畿監司李在學狀啓以爲連見邑報參以近日傳聞則廿八初三日之雨東北諸邑及喬桐永宗則所得或爲一犂或爲二鋤一鋤兩麥可期免歉洞畓之有水根處間或移秧陽川等五邑兩日雨澤亦得霑潤祈雨之擧姑不時急果川等十八邑廿八日之雨旣未均霑初三日之雨亦止浥塵而近日暵乾又如此農形民情雖甚渴悶而有旨未下之前各邑皆無祈雨之請則恐不至於時日遑急今此所報邑邑同然別無淺深之可論則祈雨之擧有難或先或後而顧今節序不至太晚姑觀若干日擧行恐爲合宜敎以民情渴急處十八邑之中勿以或先或後爲趑趄惟以望雨之緊歇許題後陸續狀聞事回諭雖値坐齋之時事關民事何敢不爲酬應祈雨得雨等農形文書依例出納事各該房知悉
정조 23년 · 강
命湖西兵營及槐山報恩陰城等邑還麰三千二百石依狀請作租
정조 23년 · 목
忠淸監司李泰永狀啓以爲道內穀簿自來不均米租尠少處每患排比苟艱麰麥過多邑或致抑勒分給以是之故酌量便否狀請換作十數年來便成規例連接兵營及槐山報恩陰城等四營邑報牒則皆願計其分數以麰作租故取考穀總詳探民情則麰多租少之弊果如所報迨此通變係是不可已之事各邑糶糴多是春麰今年麥農秋麰雖幸免歉至於春麰間經旱乾近峽諸處幾無所收賑餘窮民之推貸措辦弊固不些在所當念兵營營賑麰五百石槐山常賑麰七百石報恩常賑麰一千二百石元山麰三百石陰城常賑麰五百石從其邑報就於分給條中使之作租待秋收捧恐不害爲目前便民之政來頭均穀之道敢此陳聞上項兵營等四營邑還麰三千二百石區別衙門懸錄會案後移作租還事請令廟堂稟旨分付敎以依狀請施行事回諭
정조 23년 · 강
承文院以撰送禮部回咨啓
정조 23년 · 목
該院啓言今番節使齎來禮部咨文旣已奉安矣其中有賜物使臣宴賞方物移準等事以來頭奉表稱謝之意撰出回咨勅使泒送時餽送物件照例減半事禮部咨文又爲追後出來矣以承領之意亦撰回咨請一體正書安寶後定禁軍給馬下送于灣府使之傳給鳳城轉致北京
정조 23년 · 강
判下京外獄案二十八度
정조 23년 · 목
加刑取服一加刑得情一究覈得情一加刑捧直招一究覈成案一別般訊覈一嚴訊得情一嚴刑得情一仍推覈實一嚴刑輸款一加刑取服一訊推取服一加刑捧直招一嚴刑取服一更加審覈一停刑二酌放一加刑發配一減死定配二勘以邂逅之律一施以疑輕之典一論理狀聞一指一論啓一得實以聞一令道臣嚴治一刑曹堂上察推一
정조 23년 · 강
命秋曹囚金有澤加刑取服
정조 23년 · 목
刑曹啓言罪人金有澤渠以遐卿出身多年追遂於雜類及聞李宗源之暗囑敢圖朴敏行之僞牌窮濫之慾自萠於五十金先給奸猾之計漸長於二百緡相約削以菁根依樣寶篆而刻之書之皆出渠手首犯之律烏可免乎獄老生奸乃敢推諉於無㾗跡沒把捉之金麟來終不吐實者萬兇獰請更加嚴刑取服敎以無論蠟與菁僞造則何異於木刻不可以自初諸供之謊雜有所容議更加嚴刑期於取服
정조 23년 · 강
命秋曹囚朴昌郁停刑金器完捉來直捧遲晚招以聞
정조 23년 · 목
刑曹啓言罪人朴昌郁摸刻篆形放賣僞帖之狀已自初招一一輪款其在獄體惟當考律而齗法至若帖文張數之不告實數此等僞帖隨成隨賣雖未必有明白記數而以其張數之不得其實尙未用法太涉寬假忍杖抵賴終不吐實之狀萬萬痛惡請更加嚴刑得情敎以與金器完同惡相濟於舅甥之間而刻之者器完踏之者器完書之者器完賣之者器完而器完獨喫近二百張價屢百金所謂正犯朴昌郁雖以造謀就囚其實則器完無數僞造無數行賣之餘僅喫殘盃餘瀝特以年多勒定正犯昌郁則直供而爲獄鬼器完則變招而爲平民可謂節節痛惡昌郁停刑後坐起時器完捉來昌郁問情之前先有所犯首謀是實委折直捧遲晚招以聞
정조 23년 · 강
命秋曹囚尹鳳儀加刑得情
정조 23년 · 목
刑曹啓言罪人尹鳳儀渠以摸刻之匠濟以奸巧之性僞造作奸若是狼藉萬萬痛惡辛亥所犯果緣金啓八之納帖隱情畢露眞贓莫掩則訊推之下無辭輪款至若甲寅所犯則七十張之印帖數百金之捧價渠旣自服前犯昭著後犯愈彰第其奸慝之心要免元犯之目篆畵之雕刻歸之具顯基傍隅之削除渠獨擔當而在前面質之時渠則語屈顯基則落空再次元犯非渠而誰乎終不直陳者尤極兇狡請更加嚴刑得情敎以依曹啓施行
정조 23년 · 강
命秋曹囚尹商儀究覈得情
정조 23년 · 목
刑曹啓言罪人尹商儀本以奸猾無賴之徒出入刑漢胥吏之中平生伎倆卽舞文弄法欺人取物及至眞贓已露詞證明白御寶僞造之罪渠焉敢逃乎第念嘉善參議通政左尹一款渠以法司老吏宜知此等格式自初至今極口稱冤而本曹完決則以爲故設藉口之資留作拔足之計與其故違格式藉口於敗露之案曷若預防罅釁泯跡於完全之帖乎慮其被捉而生事反令違格而被捉老吏奸胥之巧於揣摩者宣不如是左右思量不得其故而凌晨門閾呼人投帖者渠也屢日推托誘兒索錢者渠也跡旣爛熳情已綻露忍杖抵賴終不直陳者尤極兇獰請更加嚴刑得情敎以前旣承款變招於結案之時者究厥情狀尤極痛惡而所謂僞帖之書名不書姓參議之書以嘉善大夫左尹之書以通政大夫紙品不似敎旨左字加以人邊者何其相反於老奸知妙理者所爲如非右項諸歧違端則年之近七十刑之亦近七十次有不足較論於其間卿等更於後坐起時別出意見究覈得情以聞
정조 23년 · 강
命秋曹囚金宗元金尙麗待拷限加刑發配干連諸人捉來照勘
정조 23년 · 목
刑曹啓言罪人金宗元招辭以爲渠本以中和之人不知國試之嚴妄生占科之慾曾於乙卯庭試時同鄕人金命天之戶籍一張偸得上京及至赴試也一試參榜未能的期故一所則以命天名書呈單子二所則以渠名書呈單子不意兩所俱爲入格而至於會試以一箇身兩名應試實無其路命天之初試欲賣而未果不無憂慮之際幸有分兩日設場之令故兩日應試俱爲得中則金尙麗使京居金昌國張汝良宋養心中和人安榮居間願買故捧價五百兩果爲潛賣唱榜日渠及尙麗同爲入闕各受紅牌萬死無惜云金尙麗招辭以爲渠居在長興以武爲業而乙卯庭試落榜方切憤鬱之際所親人金時福來言曰中和人金宗元以金命天之名兩試參榜欲賣一科汝須買得似好云故因使時福居間宗元給價五百兩買得及至放榜果以金命天名入闕受紅牌死無所惜云宗元尙麗等莫重國試恣意奸弄或兩試參榜而敢售潛賣或換名買牌而自同新恩半千金結價與受罪固罔赦近五載盜竊科名已是失刑而其間奸情反覆刑覈則捕廳究詰只論買牌之罪曺庭納招未露僞科之跡所當依本律勘齗其在嚴科場之道不可輕易論勘更待拷限加刑發配干連諸人或在鄕外或在逃未捕請竝捉來照勘敎以依曹啓施行
정조 23년 · 강
命秋曹囚李集尙加刑捧直招
정조 23년 · 목
刑曹啓言罪人李集尙招辭以爲渠母喪不得永窆者今至年久再昨年占山於付山地將爲完襄之計山下人許▣李茂應致金奉伊等適於此際欲得加資帖屢次懇乞故不得牢拒以上京後當求得以給爲言上京後所親人金乭石來現故語及此事則乭石以爲渠與兵曹書吏有相親者可以圖得云云居無何果以折衝帖七張來納故分給許▣等三人價錢則以從後備給相約渠於昨年又爲營葬計下往山下則山下人李太福爲名漢見許▣輩圖得加資渠亦願得故躬往乭石家更欲求得則乭石其間有何委折至於服毒致死故不勝驚怪無聊還來其後不意自捕廳捉去以御寶僞造事究問其時渠病勢危▣精神昏迷推庭納招之辭緣如何全未記得及至病勢少減更爲推問故以千萬瞹昩之狀一一洞陳則捕廳知其無罪卽爲白放其後自捕廳又爲招去別無盤問拘囚四日移送本曹其間曲折全然茫昩云僞造之罪多在於常漢罕出於士族士族則能知固窮故自不干紀惟彼李集尙之所犯污衊身名無復餘地比諸他囚尤極痛惡捕廳納供則自服以木片摸刻曺庭變招則歸之於沒把捉處三十張之潛賣而乃曰只給七張二百金之捧價而以爲止於相約前後異辭情節自露而其所吞吐專事粧撰有若白地橫罹之人節節痛駭請更加嚴刑得情敎以恒心惟士爲能而二三其德則以儒爲名者往往不免於罹咎此囚觀於名行可知其表表而以若地處有若干犯若非喪惟必因飢因不得其實而可哀矣雖輪其情亦無足喜無論如此如彼眞贓狼藉衆目難掩則法外無他言更加各別嚴刑以爲捧直招考律處斷之地
정조 23년 · 강
命秋曹囚李昌麟金處信等究覈後更定正犯
정조 23년 · 강
命秋曹囚李命溫別般訊覈
정조 23년 · 목
刑曹啓言罪人李命溫屍帳傷㾗在於腎囊而二次足踢之狀前後檢招已爲自服則踢殺車漢非命溫而誰乎渠以死中求生之計敢爲初無殺心之語一變前招專事漫䜨乃以其足踢車漢時打殺何關之說觀之恃强侮弱之習乘憤逞兇之心明若觀火而一直吞吐者尤極兇獰足踢一款渠旣直告此便是承款雖或更加盤詰必當如前納招請連加嚴刑期於輪款敎以命良命溫之孰爲正犯甚疑且眩何異於數炒太別般訊覈於後坐起時
정조 23년 · 강
命秋曹囚李錫趾姑爲停刑覈得正犯以聞
정조 23년 · 목
刑曹啓言罪人李錫趾獄事多般究覈則別無新得之見徒增疑晦之端而至於正犯實無渠自吐實之理苟使錫趾指證正犯則初二卿行自歸破綻之科初三鬪場便作目覩之人此所以屢度開誘反覈究詰某人之爲正犯終不肯指告者也捨錫趾而別求正犯實無其路第念莫奉之死旣由千百人之齊憤錫趾之名不載初覆檢之元犯韓德山之晚時立證終不眞的論以詞證則可謂不備語其元犯則未免摸索今以摸索之元犯不備之詞證恐不可强定鐵案加以償命之律請上裁敎以嘗見昔人之判疑獄者有陶阿三等七人共犯以杜漸遏萌盡法繩之李錫趾之硬定正犯可疑也可矜也可原也擬之以家人共犯則錫趾非尊長也擬之以同謀共敺則錫趾非造謀也擬之以下手輕重則錫趾非獨當也此貞觀律例中其事不可分者也然而肅肅聖廟之側翼翼宮墻之外白畵挺刃千百爲群從以亂踢飛拳揚沙走石殺越人如草芥而圍匝於檢驗之行吶喊於推問之際無異於草裹强盜廝殺官軍者然俗諺所謂成均館齋直之所爲乃如是乎今若歸之以戲殺參之以誤殺仍無償命警衆之擧則其可曰國有法乎此所以邊境都鄙隨處異例而沈亮所謂若不域之以界則數步之內千里之外便應同罹者是耳若得眞箇正犯而換定則何必殺錫趾然後爲快乎殺一鷄亦有主者錫趾姑爲停刑卿等覈得正犯以聞
정조 23년 · 강
命秋曹囚鄭戊甲嚴訊得情
정조 23년 · 목
刑曹啓言罪人鄭戊甲獄事反覆詞案參互情節則戊甲之踢殺朴兒明白無疑童子無知忽驚食床之墜破言語不恭罔覺醉人之觸憤則毒踢直及於要害殘命不踰於旬日獄情之慘毒人心之獰頑比諸壯男之敵手相閧尤極痛惡特以澗邊徵逕人跡稀到其時光景適無看證之人故始也輪款丁寧終焉變招漫漶欲爲死中求生之計而將官三度之棍該營數日之囚實爲難脫之斷案多般粧撰一味抵賴者萬萬兇獰請更加嚴刑得情敎以月六例推之多不若式者司寇之失職久矣適因諸囚之完決兼覈舊案之情節卿等在所詳愼思欲對揚卽職分之所固然而此案跋語亦未免循例殊甚駭然更加各別究理如有可問之端勿拘日次施威嚴覈否則以其意見的確回啓又啓言鄭戊甲更加嚴問反覈究詰期於隱情之透露務盡獄體之愼重而其所供招實無別般情節只是前日辭理大抵戊甲之於朴兒家旣有主客之名且無纖芥之怨重以年紀不適長幼逈別而偶因食床之觸破猝逢穉兒之詬辱一時之憤雖激平日之誼亦厚打必不獰踢必不猛其跡雖屢於戕人其情非出於故殺被打五日放下血塊朴兒之父歸之內傷戊甲之言諉之痢疾凡嘔血與放血多有內傷而屍帳傷㾗在於右邊內胯腎囊連接處則此非法文所謂內傷部位雖不可以兇身所言專歸之痢疾而若謂之由內傷而瀉血恐非的確之論不無一二分疑端而㾗損若是分明輪款亦旣丁寧且況該營之棍治囚禁尤見其斷案不可以詞證之未備招辭之變換有所容貸請依前同推期於取服敎以依筵敎待後坐起時別般究覈嚴訊得情
정조 23년 · 강
命秋曹囚咸奉連出付畿營押囚楊州主同推官及道伯具意見論理登聞後稟處
정조 23년 · 목
刑曹啓言罪人咸奉連獄事屢經議讞鐵案已成反覆究詰別無新見而獄老生奸旣服族變今忽以孤蹤橫罹等說肆然納招欲爲疑亂獄情之計者萬萬兇狡請更加嚴刑得情敎以昨年審理也亦有措辭判下共敺之諸金無一所犯應援之奉連胡爲獨當打餘三十里之步往還後十二日之不死與夫手勢之若先若重都屬於奉連者抑有不得不然之端緖而然耶旣命卿等除尋常究覈出意見議處則今此粘啓者未免前搨之謄印奏當之意固如是乎卿等推考施威嚴問期於得其情實以聞又啓言咸奉連獄事溯考文案十分櫛括則果不無一二疑端之可以拈出者當初池女之發告也首擧金哥而漫及咸鄭徐弼興呻呤之中偏痛腦膛頻數吐血而其言曰金哥執吾上吐以膝築吾腦膛吾仆地上之後金哥踞坐腦膛以膝連築之池女之招金履水之言無所參差所謂膝築腦膛之金哥卽金尙弼也今考初覆檢屍帳則傷㾗二處一在心坎一在左脇俱是腦膛部位而咸奉連踢腦之說始發於金尙弼之口奉連遂作正犯尙弼只歸看證大抵殺獄看證必以局外虛閒之人取其公論以作公案自是法例而今此金尙弼緊入屍親之發告方圖死地之掉脫其口所言無足取信今以尙弼之立證便作奉連之斷案者終涉疑惑奉連招辭則自初至今惟以批頰踢尻一直無變極口稱冤死者之言屍親之招奉連之供都無可據而只憑尙弼之言以成奉連之獄其在審克之道未免疏忽而前後究覈鐵案已具請依前嚴刑期於輪款敎以金哥失牛咸哥殺人眞所謂行人得牛邑人之災人有攘牛而去者追蹤而奪之也始焉而爲言詰終焉而爲敺撲說去說來欲奪不奪之際爲主者當先乎傍觀者當先乎先者當憤而憤者當打事勢之所固然境界之所必然則財羅貨網獨罹靡托之客燕寧不惻然況以身就物其名磕以踼被傷其㾗癮檢認行兇人脚上有無鞋履自是法文則以踢以磕或以築之間何不指定實因泛以千不當萬不近之被打二字懸錄於初覆檢狀設或咸哥爲正犯其打在頰其踢在尻頰打不死尻踢乃死則又何不以被踢懸錄獄案至重有難輕反而地是楊州人是楊州事出北漢北漢亦楊州卽爲出付畿營押囚該州更爲會推應問各人主同推官及道伯各具意見論理登聞後稟處原案不成體段付之鬱攸
정조 23년 · 강
命李潤廷獄案修啓刑曹堂上令該房察推
정조 23년 · 목
刑曹啓言罪人李潤廷獄事非但屍帳之左肋傷㾗旣甚明的盆杏之目覩捽曳又爲丁寧手執上吐一次揮捽潤廷前後之招亦已自服白畵街路親執常漢之䯻不恥賈竪之爭者旣非班族之所可爲則揮捽之餘因以敺踢勢所必至獄情到此別無可疑第念敺踢狼籍則必致同里之聚觀而隣居盆杏必皆知面則終不能指陳姓名者何故也委頓調治旣在乃兄之家則始雖畏嗔而諱傷終必臨死而吐實崔烈初檢之招以爲別無被打之事丁寧爲說則屍親之招未免參差泥鞋之說旣出推庭則此是行兇器仗也不令現納而直云鞋踢其在獄體或涉疏漏盆杏之招始云入門而哀乞末云從隙而窺見言旣參錯事或疑眩大抵崔旭以强壯無病之男委痛於被捽之後旬日之間竟殞其命則雖曰詞證之未備惟當實因之歸重償命之律渠無所逭終不輪款者萬萬兇獰請更加嚴刑得情敎以此是何日修啓之案比之書馬與尾當五而漏却一點之失輕重果何居令該房察推
정조 23년 · 강
命秋曹囚張召史仍推覈實
정조 23년 · 목
刑曹啓言戊午十月二十一日北部居金得修呈訴以爲渠弟修千與同里居徐興麟之花妻成得毋作妻去夜同宿矣厥女刀剌渠弟之下腹腸子露出方在死境云故傷處在家看審則下腹刃剌處橫長三寸七分腹子流出所謂成得毋及徐興麟等捉來取招則成得毋張召史招辭以爲渠年二十二與徐興麟作夫連生三子賣酒爲業金修千爲買飮種種來往有調戲之擧七月晦夜修千乘渠夫扈衛軍官入番時潛入劫奸自此以後修千頻數來往故常恐渠夫之知覺欲絕修千移接於壯洞矣修千夜到渠所住處以猪肉勸喫之際本夫之弟弼興知機來到叱責修千矣渠夫出番後聞知事狀責修千曰汝等當告官處置而彼女旣有穉兒不忍割鼻逞憤許給於汝云而仍爲逐送渠故自伊日往接修千外六寸家矣修千昨日始爲來到被酒困宿渠與本夫情誼甚厚生育居生之餘猝爲修千之所劫奸至於被逐仳離之境細細思量不勝憤毒果以小刀子乘其深睡直剌下腹逃在隣家被捉云扈衛軍官徐興麟招辭以爲渠與張女作妻今爲十年而修千乘渠入番之時昏夜突入劫奸之狀渠弟執捉而待渠處之故不勝憤痛欲告官處之忍而不爲乳兒付之張女許給於修千渠則出往果川今纔還歸云同月二十二日屍親金得修所告以爲渠弟修千與徐興麟之花妻張女交奸潛自往來見捉於興麟之弟興弼興麟許給張女於修千五六日前率置渠家越房連夜同宿二十日夜三更修千哀苦一聲急呼渠故往見則流血狼籍下腹被剌腸子露出蒼黃之中張女則自警盜賊推戶逃去故僅僅執捉呈訴本曹矣修千竟至殞命云故捧甘當部使之檢驗則初檢官北部都事李玄始覆檢官漢城主簿柳秉均檢狀實因竝以被剌致死懸錄張召史徐興麟金得修等諸招與前招同大抵疑獄皆由實因之不明正犯之相諉而此獄則修千決腹而實因無疑張女挺身而正犯無疑外面看來孰云疑獄第念前後情節實有萬端疑惑當初通奸旣非劫成則心中宜無宿憤畢竟逐送如赴樂地則手裹又何懷刃一可疑也門環旣掛燈灺族滅或恐阿叔之竊聽則義絕之後有何戀舊之情急聲警盜窘步踰垣意欲他盜之推諉則行檢以來胡無掉脫之言二可疑也欲湔宿恥而再污其身於義不合要續舊緣而先犯死罪於理無當三可疑也將謂本夫之指揮耶何不登時剌殺而驅愛妾於死地將謂他盜之助力耶何苦至今掩諱而歸兇計於獨辦乎四可疑也剚刃報讎烈婦之事也烈婦安得和奸蓄憤鞱怒智者之事也智者何不圖生五可疑也反覆參互不得其情而第惟張女之於徐哥同居十年連生三子情非不洽義非不厚偶因一夜之玷污遂誤百年之身世非舊日之能忘忽反顧而流涕羞憤弸中偏性猝急進無可依退無可歸任情肆毒都沒商量半夜戕殺渠死吾死是或張女之本情而以此本情較前疑端則終是本情矛盾而疑端眩晦推限未滿雖不刑訊多般施威另加盤覈而一辭擔當終不變招別般隱情無以鉤得旣未嘗奠居而同裯則雖與干倫犯紀者不可同論究厥情狀極爲獰毒徐興麟兄弟反覆詰問期於吐實而逐送以後之事全然不知云其所納招無一別白正犯張召史則更加嚴刑期於得情徐興麟兄弟則揆以事情別無更問之端請今姑參酌放送敎以此獄決折只是倫常事理四箇字以倫常言之則雍糾娶祭仲之女將受命殺祭仲其妻知之告其父而殺糾公穀杜林無所論斷謝眺爲王敬則之壻及眺告敬則之罪而抵死也其妻常懷刃欲殺謝眺史氏亦不言其得失父與夫之各爲其從係於在室與適人之分則本夫奸夫之間亦當有區別之擧不忘十年之蘭夢輕殺一時之花朗以犯以律果不至於三省而在室也旣媿餠師之婦適人也又異黃昌之妻始如河間之淫女終若橋上之烈女首尾衡決貞貪絕異不待子產之聞聲而可以知其行兇沛縣唐賜餘酒而死語其妻曰死後刳腹出病其妻手自破視顧凱之以爲以妻而忍行人所不行不宜曲通小情遂用不道之律則由前由後歷覽往躅而死固無惜放釋非可論以事理言之則中國有宋世英之妻王氏被刃而死者而行兇刻刀其形扁闊而方其首不銳長不過三寸闊不過二寸査官斳治雍判之曰傷闊一寸不能深入一寸如傷深二寸則闊當爲三寸遂理其獄而得其情矣今此五寸八分之刀瘡上廣爲二寸七分下廣爲一寸八分則刃背雖有厚薄豈至於一寸之加殺乎當初强奸藉曰力不敵而勢不當及逢彼怒歸到金家有若晏然無事夕飯慇懃夜燈䑃朧而忽地剚刃若是慘毒可謂說不去處伊時厥女之衣裳果有驚濺之血㢃乎此爲當問而不問者況以荏弱之女人當夜黑窣拔刀屠腹無異猪羊安知無別般隱情而然大抵本夫徐興麟之無一辭出給其妻竝與乳兒而容易付送者已是常情之外厥女行兇之時出往果川之地云者得不巧乎以倫常則或輕或重以事理則其然豈然求之前牒而旁照曲引之可東可西者亦非金秤玉錘四亭八當張召史則姑爲仍推期於覈實以聞所謂本夫徐興麟之滯獄甚無義卽放
정조 23년 · 강
命秋曹囚文啓章各別嚴刑以輸款招啓聞
정조 23년 · 목
刑曹啓言戊午十二月二十九日西部居洪寬琦白活內渠兄守琦以紙廛爲業去夜上直本廛矣三更量同廛人名不知金哥來言曰渠兄與同廛上直人文啓章互相爭詰啓章無數亂打渠兄竟至殞命云聞極驚慘卽往該廛則渠兄果已身死而啓章亦在其傍故與啓章移置渠兄於啓章家溫堗遍審身體則眼胞靑黑浮高手背被打皮脫衣服上多有被打之痕乞文啓章依法償命云捧甘當部使之檢驗則初檢官西部都事李光憲覆檢官漢城主簿李集玉檢狀實因竝以被踢致死懸錄正犯文啓章招辭以爲渠與洪守琦同爲市業而渠以本廛上直次出來則守琦亦以上直出來伊夕渠與守琦同飮三杯酒醉倒深睡於坐板上守琦亦在渠傍同爲着睡醉倒之中忽聞喘促之痰聲驚覺視之則守琦自作將死之狀故渠自溺灌口少無動靜此際隣房上直金鼎夏以此往傳守琦之子及其弟同爲救護以淸心丸灌之終不回甦渠與守琦情親誼厚曾無睚眦之嫌打殺一款千萬瞹昧云看證金鼎夏招辭以爲渠上直於紙廛房伊日人定時文啓章來到渠上直房以醉聲叩門而稔知其使氣故嘿無所答則俄頃啓章與守琦偕往于張德珣上直房初與爭詰末乃敺打則德珣㥘其混打避去守琦連呼哀告之聲活人活人仍爲無聞啓章則忽然大哭而亦無其聲伊夜三更量啓章開其房門連爲咄咄之聲故渠責之曰汝於昨夕何故打洪守琦云爾則答以昨夕之事未能記得守琦則終無言聲故卽往見之則臥在廳上痰聲喘促仍爲殞命云看證張德▣招辭以爲文啓章來到渠上直房叩門請開故開門納之則啓章脫擲其衣服還出門外叱辱曰彼漢何不開戶納我云云疾走下去手執洪守琦項領到渠上直房門外啓章前捽交足則守琦側倒地上啓章更捽守琦云看證金鼎夏更招以爲渠聞文啓章敺打洪守琦之聲則似是足搗足踢之聲啓章無他器仗只有手足則有何他物下手云此獄則兩漢俱是酒人也浪子也以酒人逢浪子又値崴除之時酒力倍於常時愚氣添於醉後無端起鬧忽地肆憤脫衣擲地已著頭勢之不好捽頭强曳不覺悖習之轉加深夜空樏傍無救解毒拳猛踢恣意亂下雖以金鼎夏張德珣同室纓冠之心不敢出氣解紛聞哀告之聲而未兌袖手縮伏則其危怖之狀推此可知畢竟弱死而强生理所必然也以實因言之則太陽穴是要害致命處而傷㾗闊大色黯且硬死不逾夜以渠潑漢之心猶生恇㥘之心守琦無聲兇身大哭自請舁置渠家灌以藥物而末乃以初不犯手被打他處等說粧撰推諉尤極痛惋請各別嚴訊取服敎以肆酒行兇於市樓同宿之人而手勢之獰毒無異當下厮殺其爲兇慝卽所罕見所謂正犯文哥爲先今日開坐時各別嚴刑卽捧遲晚招以聞又啓言文啓章招辭以爲渠與守琦情分稠密實無戕殺之心伊夜與守琦同爲泥醉醉中相鬪之事實未覺得守琦或跌墜於廛樓板梯而致傷兩人同宿一人致斃實無推諉之路云今此因判付嚴訊之下啓章敢以墜傷梯下渾忘醉裏事等說欲爲漫漶終不輪款者尤極兇獰請更加嚴刑取服敎以兩人同宿一人致斃實無推諉之路云云無異承服則何可不卽直捧遲晚以爲具格結案之地司寇風稜不當若此後坐起時各別嚴刑以輪款招啓聞
정조 23년 · 강
命秋曹囚金乭依曺啓勘以邂逅之律
정조 23년 · 목
刑曹啓言西部居私婢成丹白活內渠夫李龍山以傭賃資生矣再昨日金哥稱姓人與其妻相爭之際渠夫在傍挽解則金哥移怒於渠夫以杵木打頭部左邊骨拆血流症勢危重竟爲身死乞依法償命云捧甘當部使之檢驗則初檢官西部都事李光憲覆檢官漢城主簿柳秉均檢狀實因竝以被打致死懸錄正犯金乭招辭以爲渠以佐飯商爲業而借得坐市基址於金成珍家今此致死人李龍山素所親熟故渠或乘隙看檢同里居曹龜城家婢子福德以饌物外上價二錢六分事與渠妻大段爭閧隣里人皆責渠妻之過中而渠妻轉益肆惡故渠欲爲恐嚇搜執臼杵示其欲打之狀則金成珍及致死人李龍山扶執解紛故渠亦略飮酒杯之餘踴躍揮拂未知何人之觸傷如是之際爲人挽解伊夜鷄鳴時龍山之妻來呼渠故隨後而往見則龍山昨夕被打於渠揮拂之臼杵頭部破傷呼吸喘促其死必矣買淸心元一丸以百沸湯和灌則似有鼻息之聲未幾殞命當初杵臼之揮拂本非有意亦無故殺之心云看證申召史招辭以爲金乭手執杵臼擬打渠妻之際李龍山適在其傍遮手扶執欲奪其臼杵則金乭欲免其所奪左右揮拂撞着龍山之頭部則龍山以爲吾頭被傷破傷風可慮惘急歸去云金乭更招以爲伊日杵臼揮拂之際果不知何人觸傷而翌日龍山妻來傳於渠故始知其頭部破傷屍身後脇之傷處未知受傷於何處云大凡殺獄因其故誤之分雖有輕重之差故固殺也誤亦殺也不可以過誤而有所低昂此獄根由亦出過誤六文錢未捧此胡大事而同閈中相詰轉成閧場噫彼金乭在傍目擊從容救解可也嚴斥驅逐可也不勝杯酌之力乃至荷杵之境意非在於打妻又非在於敺人雖曰常漢之例習豈非悖性之醉發至若龍山則不思閉戶之義妄作纓冠之擧雖是元妄之災而可謂自速之禍金乭之初覆檢變招乃是死中求生而未免欲巧反拙左脇之傷㾗狼藉而不曰手犯頭腦之破綻明的而歸之醉拏雖欲諉以無心免其當律而奈其未死而救療旣死而乞和哉許多粧撰便成鐵案償命之律無容更議各別嚴訊期於得情看證婢福德最是緊證而已爲逃躱不得取招金成珍以其家主必無不知之理而一直吞吐誠極痛駭請自臣曹勘治敎以此獄乭伊故意揮打歟抑龍山無心撞着歟原其起鬧之由不過是可笑之事而潑女乘醉頑漢助勢畢竟不干之龍山浪死則乭伊之償龍山之死烏可已乎然而故固殺也誤亦殺也云者可謂廷尉當是卿等莫云已具之獄更將文案另究一分近似於過誤之端緖如有可以從寬卽以意見回啓○又啓言今此獄案參互前後根因紬繹干連證招雖無別般新見大抵金乭本以嗜酒好鬪之類乘醉作閧作爲伎倆忿恚其妻之與人相詰怒心斗起醉氣兼湧閃取臼杵左右揮擲人生人死初不掛念而龍山之挽解有不足聽也龍山之親好亦不暇顧也肆氣猛揮之際撞着於龍山之頭腦竟至致命執跡而論則龍山之死實由於金乭之手論以法理有難容貸第念耳目之所不覩思慮之所不及卽所謂過誤也今此金乭荷杵揮拂之時只知其妻之當前不知龍山之在後則杵勢之所觸安知必着於龍山之頭部乎此所以歸之過誤而不可曰有心也的知本心之非出戕殺則容有參恕之論請上裁敎以卿等之在執法之列者有此原情之論可見跡屬過誤罪合參恕乭伊依曹啓勘以邂逅之律
정조 23년 · 강
命秋曹囚李德順加刑取服檢官拿處該曹諸堂推考
정조 23년 · 목
刑曹啓言今三月十七日西部居金福興白活內渠兄達成重林驛戶主李德順驛馬夫隨行矣今番勅行時渠兄爲德順之使喚持馬匹下往金川地還來則德順以過用路費發怒指嗾驛吏韓日卜決杖七度又嗾韓哥足踼渠兄之脇肋渠兄翌朝往德順家則德順餘憤末洩奪所着戰笠與衣服以爲如無殺人法則如汝之漢卽當打殺以拳撞觸胸膛足踼脇肋渠兄被打抱胸而來委臥嘔血苦痛故渠往見德順責其敺打之由仍爲擔置渠兄於德順家使之救療仍爲身死依法償命云捧甘當部使之檢驗初檢官西部都事李永翼覆檢官漢城主簿申奭相檢狀實因竝以被踼致死懸錄正犯李德順招辭以爲渠重林驛馬主隨行而喂馬無人故請入金達成以爲使役之地去月因公事送于金川地還後自本驛吏廳招去達成故渠亦隨往則驛吏房名不知林哥在座兵房韓日卜在傍名不知鄭哥吏執杖縛束達成於刑板上連打二度杖問其前杖數不能知得達成縛在刑板上翻身拒逆多發悖說則族爲解縛而執杖之鄭哥一批其頰在傍之韓日卜一踼其肋達成翌朝始爲來到故責以昨日作廳之施杖由汝欺隱官下錢之罪又以爲過用路費云則達成別無所答故奪其衣笠而出送矣追聞達成言內雖不牽馬豈無資生之路從今以後負柴云故置之尋常矣一日達成之弟來言曰吾兄被打於汝方至死境率來救療爲可云故答以初無打渠之事胡出此言汝居兩班家廊下宜無留置病者之所吾家有可處之溫堗若率來則當以調護之意爲答矣達成之弟果爲負來渠兄故置之廊房連以湯飮之屬頻頻勸喫一向呻痛症勢轉谻而其弟言內瘀血之症宜用牛膽丹木水等物故果以此藥及生栗胡棑等物作湯救療小無其效仍爲殞命渠則初無下手之事云干連韓日卜招辭以爲渠重林驛吏隨行而本驛馬戶王李德順來言曰營門帖下錢吾之馬夫處只給二錢五分乎渠以爲各馬夫處分給者爲一兩錢數則此何言也德順聽而歸率來達成故渠責達成以莫重帖下錢數瞞諱戶主達成始爲吐實德順叱責達成使之露臀於刑板上仍使驛吏李千孫執杖先打二度又欲下杖之際達成起立曰更不牽馬何必受杖步出門外德順曰今番營門申飭自別故買給戰笠新染靑衣彼若逃走將失衣笠堅執以去云云而竝爲出去伊時事狀不過如斯云德順曰卜面質德順向日卜曰伊日汝打臀達成故吾問其委折則汝答以達成欺隱官上下之物欲爲生梗於吾輩故治罪云日卜曰汝之馬夫欺隱官物吾何能知之汝來言於作廳仍爲打臀德順答曰汝果打臀達成故吾追後往見而因達成之拒逆自起汝豈不足踼其助乎答曰此則不足與汝多辧汝坐廳上吾豈可立庭聽令乎必有伊時參見之公證汝雖欲誣引其可得乎看證洪德泰覆檢招辭以爲渠適過德順之家前則德順扶執達成欲奪所着戰笠達成不爲順從則數三次手觸胸膛云凡律家定罪之例造謀者雖不下手而爲首下手者苟無用意則爲從今此李德順卽造謀而又下手者也彼驛卒輩異於平民執一鞭爲生涯視千里如戶庭不避寒暑風雨惟戶王之令是從則其情亦慽矣金達成之濫用盤纏欺隱數爻雖甚不直何足深責而彼德順者不能推怒徒恚失利假手鞭扑未足洩憤恣意撞踢無所顧藉一之已甚其可再乎施罰者雖曰日卜撞踢者卽是德順也且考檢案胸膛之紫黯而拳撞明的左脇之堅硬而足踢狼藉至若鞭扑之痕旣不顯著作廳笞治初非日卜之本心沿郊負柴又在受笞之翌日則日卜之非正犯於此可判德順敢生掉脫之計乃爲推諉之說者尤極痛惡更加嚴刑取服韓日卜則論其罪犯雖與德順有首從之別若其聽指嗾輕施二度之杖已極頑濫又況足踢之說旣發於屍親之供則誠極駭痛請自臣曹考律勘罪敎以以德順執定正犯無容更議德順雖諉之於日卜而日卜之初不同犯査案胎載依完決施行檢案何等嚴重而屍親發狀及初覆檢問目正犯覆檢招則達成致死皆云十六日而正犯初檢招曰以十五日兩檢文案若是相左辜限計日將何適從當該誤錄官員査出拿處卿等之闔眼難免其責亦爲推考
정조 23년 · 강
命咸陽囚僧天察獄事依判府事沈煥之議施行檢官更爲拿問嚴處
정조 23년 · 목
刑曹啓言咸陽僧天察獄事問于大臣稟處事命下矣問議于大臣則左議政李秉模以爲該曹奏讞旣詳且確而第恐猶有未盡較挈於情法之間夜無故入人家而主人登時殺死者勿論之律卽以其情之在於認盜也情果認盜則有何人家山寺之別乎亦豈無非盜非淫而誤犯無故夜入之人乎特以其彼設非盜此眞認盜故至於勿論今此天察之打至折脛出於認盜乎知其非盜而猶且打至於殺乎曺啓中以爲不能的知其爲盜而至於殺死此與鬪敺殺實無間焉者言亦是矣而鄭岳只之爲盜雖不可的知天察之打只知其爲盜不知其爲非盜施以次律似不至爲失刑云判府事沈煥之以爲此獄肯綮只在鄭哥之爲盜與非盜僧徒諸招中道輝之招最爲肯綮而初招則曰何許衣冠之人坐廳吸草還出去與否未能記矣夜到初更盜入房中偸出同房僧好仁所藏乾柹及他物置之樓下云云再招則曰招昏有殊常之人諸僧高聲趕逐踰墻而走矣夜深後還入爲天察所執而翌朝見好仁之乾柹等物出置墻內必是賊漢所爲云云道輝之再招與初招不啻相違而樓下與墻內外三處隨招變其地者豈非可疑之端耶好仁之初招以爲年老僻處後房乾柹之見失何以知之但伊夜間寺內執盜而喧撓云云再招以爲翌朝始知乾柹之閪失而推來云云以道輝之爲天察者靡不用極買袴而掩鄭哥之血痕出錢而賂鄭哥之屍親而其招則前後矛盾左右罅漏因此而反觀鄭哥之爲盜實無其贓矣又以好仁論之身在後房則乾柹藏之何處有盜偸出而漠然不以爲慮翌朝推其柹而覺其失云者能掩其杜撰之跡耶況道輝之招所謂乾柹鍮器之出置墻內者翌朝始見之而知是賊漢所爲云然則夜間之執打鄭哥者因何事而謂之盜耶蓋此鄭哥爲盜之說皆出於寺僧之口而無跡可證則不可以盜名蒙之也官隸崔成漢之初招以爲到極樂菴則僧言本菴曾失二釜楮而未能捉盜云云再招以爲菴僧言內曾有二釜楮見失之事云云究其語脈則釜楮是已往之所失而非當日間事也至其屢招始云初七日夜失楮初八日聞法華菴捉盜云云菴僧快願之初招亦謂果失二釜楮云而無初七之說矣自其再招乃云初七夜失楮此皆獄老生奸齊驅鄭哥於偸竊之科而事理儘有不然者法華之去極樂不過一牛鳴則鄭哥於初七夜偸二釜楮其將納諸衣袖之中而逗遛兩菴之間耶初八夜又偸三十貼柹其欲幷輸於一背之上而飛去之耶法華之乾柹旣云還索則極樂之釜楮獨無去處何耶釜楮之說落空則松間衣冠之說亦將不攻自破而鄭哥之非盜可以立辨矣僧道輝快願崔成漢爲先嚴刑覈其前後招辭之相左得其實情然後正犯天察處斯速取服以施常刑之意分付道臣方可得獄體之正云右議政李時秀以爲鄭岳只之盜與非盜天察之爲元犯査案具在諸議備陳而區區賤見實在原案之外殺死之獄事體至嚴檢驗未成案之前刑吏仵作外不敢私接一人法例則然此獄則所謂檢官自初挾私必欲漫漶何物奸鄕招邀傍坐暗囑之不已肆然書示幾使僵屍二字磨勘而止畢竟捧賂之跡狼藉難掩此實自有殺獄以來所未有之變怪又安知非被死人之素有嫌怨於鄕人緇徒合謀共敺誣之以盜乎不可不竝加嚴訊期於得情實云此獄埋後開檢過時聚衆屍體易於變改奸謀從以滋長所以前後供招之屢變未免僧俗幷干之雜糅而終晦端緖惟其傷處之在於脚部故兩檢實因之折骨致命如印一板此爲成獄之大頭腦天察雖是房僧之長以其手先毒打之故畢竟諸僧之招不敢右袒而隱諱至於道輝卽是最切之看證其所納供雖或隨時不同別無關於成獄之肯綮玉太道尙之一辭緊援於天察又是目擊之實狀寺中公議則府隸兩漢之受錢擔移義子三漢之捧各貝納侤皆是天察密地排布多方綢繆旣發衆招異露眞贓而萬石未捕之時隱然歸罪於首犯而及其面質之後不覺理屈而辭窘天察之爲正犯更無可疑而鄭岳只之爲眞盜終無現贓柹貼鍮器之出置未有執跡之人踰墻折脚之誣招亦由天察之招則論以實因參以詞證俱爲明白一依大臣收議以更加盤覈斯速取服之意請分付道臣敎以以地則山巓之孤寺也以時則夜半之深更也木魚無響泥獸有跡彼松間之掛衣墻外之投柹蔽一言曰越人後粧出之奸計以僧殺俗以良爲賊官則騎牛鄕則鳴雉衆髮同心獄情屢幻盜入人家之律未知廷尉當是沈判府獻議可謂畵出眞境依此施行宋時祝昭之婢有溺死者張說誣以逼死孝宗陰遣一兵士探其實而事遂已朱子稱之郵丞雖異於字牧名曰兼官比兵士果何如則安敢漫漶乃爾當初勘律失之太輕更爲拿問嚴處以懲輕人命之罪
정조 23년 · 강
命永柔囚孟春奉減死定配